Hans Henrik Andreasen gjorde, hvad han gør bedst, da han med to hovedstødsmål var manden bag Esbjergs flotte 2-1 sejr ude over Elfsborg. Salzburg vandt i samme gruppe med samme cifre over Standard Liege.

Esbjerg gæstede torsdag aften Elfsborg i Europa League Gruppe C, og vestjyderne fik den bedst tænkelige start på kampen, da et højt indlæg fra Jonas Knudsen blev mødt på bagerste stolpe af Hans Henrik Andreasen, som headede bolden i nettet til 1-0.

Efter Esbjergs føringsmål var det i den resterende del af første halvleg primært Elfsborg, som pressede på, men Frederik Rønnow og holdkammeraterne havde i første halvleg held til at holde hjemmeholdet fra scoringer.

Kort inde i anden halvleg havde Mick Van Buren en god chance for at bringe Esbjerg yderligere i front, men angriberen missede tilbuddet. Det gjorde Hans Henrik Andreasen til gengæld ikke, da han halvvejs i halvlegen på ny headede på mål. En Elfsborg-spiller forsøgte at sparke bolden væk, men lossede i stedet et stort hul i luften, og så stod det 2-0.

Blot minuttet senere blev der dog skabt fornyet spænding om resultatet, da den tidligere Brøndby-spiller, Jon Jönsson, hamrede et frispark fra distancen i kassen til 1-2. Kort efter var det tæt på en udligning, men Frederik Rønnow diskede op med en flot redning og bevarede Esbjerg-føringen.

Elfsborg pressede på mod slutningen, mens Esbjerg lurede på muligheden for kontraangreb, men til stor glæde for danskerne blev der ikke scoret yderligere i kampen, hvorfor Esbjerg fuldendte en ny, flot præstation på udebane i Europa, og vandt 2-1.

Samtidig besejrede Salzburg Standard Liege i samme gruppe med 2-1, i en kamp som bød på hele tre røde kort, heraf de to til gæsterne fra Belgien. Dermed har østrigerne maksimumpoint for tre runder, mens Esbjerg ligger på en flot andenplads med seks point.